Oos-Kaapse egpaar voor huis doodgeskietArgieffoto: SAPD/Facebook Die polisie ondersoek ŉ dubbelmoord nadat ŉ 64-jarige man en sy 56-jarige vrou Woensdagaand in die oprit na hul huis doodgeskiet is. Lt.kol. Mzukisi Fatyela, polisiewoordvoerder, het aan Maroela Media gesê die skietvoorval het omstreeks 19:00 in Mthatha (Umtata) plaasgevind. “Die egpaar het omstreeks 19:00 by die huis gekom toe ŉ onbekende hoeveelheid verdagtes op hulle toegeslaan het en met swaar kaliber gewere op hulle losgebrand het. Hulle het met ŉ wegkommotor gevlug sonder om enigiets te steel,” het Fatyela gesê. Die egpaar se liggame is met verskeie skietwonde aan die bolyf in die oprit na hul huis aangetref. Fatyela het gesê altesaam 28 patroondoppies van onderskeidelik ŉ R5- en AK-47-geweer is op die toneel gevind. Die motief vir skietery is onbekend. Niemand is nog in verband met die voorval in hegtenis geneem nie. Die man is ŉ taxibaas van die Uncedo Service Taxi Association.